প্রতিদিনের মতো আজও ওরা নতুন এপার্টমেন্টটার পাশের মাঠটা দিয়ে শর্টকাট ধরল। দুজনে আজকের খেলার গল্প নিয়ে মশগুল। হঠাৎই কার্তিকের নজরে পড়ল রাস্তার ধারে একটি বিদেশী সিগারেটের খালি বাক্স। সে সেটাকে তুলে ভিতরের রাংতা কাগজটার ঘ্রাণ নিল। এই গন্ধ তার ভীষণ ভাল লাগে। বিদেশী সিগারেট বলে গন্ধটা একটু হালকা। সুমিত আগে যাচ্ছিল, তাই সে কার্তিকের পিছিয়ে পড়া খেয়াল করে নি। একটু এগোতেই সে দেখতে পেল এপার্টমেন্টের দেওয়ালের পাশে একটা ঝোপের মধ্যে কী যেন একটা পড়ে আছে। কাছে যেতেই সে বুঝতে পারল সেগুলি একটি মোবাইল ফোনের বিভিন্ন অংশ। হ্যান্ডসেট, ব্যাটারি, ব্যাক-কভার আলাদা হয়ে পাশাপাশি পড়ে আছে।